El Tribunal Català de l'Esport, òrgan suprem jurisdiccional esportiu en els àmbits electoral, competitiu i disciplinari a Catalunya, substitueix i assumeix les competències que, fins a l'entrada en vigor de la Llei 8/1999, de 30 de juliol, tenia el Comitè Català de Disciplina Esportiva, que va desaparèixer.
En data 19 d'octubre de 1999, atès el que estableix el títol V de l'esmentada Llei 8/1999, els membres del Tribunal Català de l'Esport, designats per Resolució del secretari general de l'Esport de 18 d'octubre de 1999 i assistits pel secretari del Tribunal, designat també per Resolució de la mateixa data, van acordar constituir formalment el Tribunal Català de l'Esport.
En sessió del dia 28 de novembre de 2000, el Ple del Tribunal Català de l'Esport va aprovar la seva reglamentació interna, elaborada pel mateix Tribunal.
El Text únic de la Llei de l'esport, aprovat pel Decret legislatiu 1/2000, de 31 de juliol, conté dins el títol VI, referent a la jurisdicció esportiva, el capítol 5 dedicat al Tribunal Català de l'Esport, el qual preveu que és l'òrgan suprem jurisdiccional esportiu en els àmbits electoral, competitiu i disciplinari a Catalunya, que, amb el suport material, de personal i pressupostari de la Secretaria General de l'Esport, actua amb una autonomia i una independència totals, i decideix en instància administrativa sobre les qüestions electorals, competitives i disciplinàries esportives de la seva competència.
L'article 146 de l'esmentat Text únic de la Llei de l'esport estableix que s'han de regular per reglament les funcions del membres del Tribunal Català de l'Esport, les normes de procediment, les competències i les atribucions del Ple i de la Comissió Permanent del Tribunal i també el règim d'incompatibilitats.
El mateix precepte preveu que el Reglament és aprovat pel Ple del Tribunal i publicat en el Diari Oficial de la Generalitat de Catalunya.
D'acord amb el que disposa l'article 60 de la Llei 30/1992, de 26 de novembre, de règim jurídic de les administracions públiques i del procediment administratiu comú;
En virtut de les atribucions que tinc conferides,
—1 Disposar que es publiqui al Diari Oficial de la Generalitat de Catalunya el Reglament del Tribunal Català de l'Esport, aprovat pel mateix Tribunal el 28 de novembre de 2000.
—2 Deixar sense efecte la reglamentació interna del Comitè Català de Disciplina Esportiva, aprovada per Resolució del director general de l'Esport de 8 de gener de 1986 i publicada al DOGC núm. 654, de 26.2.1986.
Esplugues de Llobregat, 17 d'abril de 2001
del Tribunal Català de l'Esport
El Tribunal Català de l'Esport té les competències determinades en els articles 141 i 142 del Text únic de la Llei de l'esport, aprovat pel Decret legislatiu 1/2000, de 31 de juliol, i exerceix la seva jurisdicció en plena i absoluta independència en tot el territori de Catalunya i tindrà la seva seu allà on es disposi per via reglamentària.
Per al coneixement i decisió dels assumptes objecte de la seva competència, el Tribunal Català de l'Esport es regirà pel que disposa el Text únic de la Llei de l'esport i les disposicions que la desenvolupin, pel que disposa el present Reglament i, en tot el que no es prevegi, per la Llei de règim jurídic de les administracions públiques i del procediment administratiu comú.
De la composició del Tribunal Català de l'Esport i les funcions dels seus òrgans i dels seus membres
El Tribunal Català de l'Esport està compost per set membres i un secretari o secretària amb veu i sense vot, tots ells llicenciats en dret, nomenats en la forma fixada en els articles 141 i següents del Text únic de la Llei de l'esport.
El càrrec de president, vicepresident o vocal del Tribunal Català de l'Esport és incompatible:
a) Amb l'exercici de càrrec, feina, representació o assessoria, amb o sense remuneració, en clubs o associacions esportius o en qualsevol de les federacions esportives catalanes.
b) Amb l'exercici de qualsevol activitat professional relacionada amb l'esport que pugui posar en compromís l'exercici del càrrec amb independència.
c) Amb la propietat o possessió de títols, accions o participacions en qualsevulla empresa que tingui com objecte social la promoció, patrocini o pràctica de l'esport que pugui posar en compromís l'exercici del càrrec amb independència.
El Tribunal Català de l'Esport funcionarà en Ple i en Comissió Permanent.
Correspon a la Comissió Permanent:
a) Resoldre sobre totes les qüestions de tràmit que siguin necessàries per a la tramitació dels recursos i expedients sotmesos a la jurisdicció del Tribunal Català de l'Esport.
b) Decidir sobre la recusació de l'instructor en el cas que preveu l'article 47 del present Reglament.
c) L'adopció de les mesures cautelars que preveuen l'article 65 del present Reglament.
d) Dictar les resolucions que preveuen els articles 28 i 44 del present Reglament.
e) Resoldre sobre la reclamació que preveu l'article 50 del present Reglament.
a) El coneixement i resolució de tots els recursos que s'hagin interposat contra resolucions disciplinàries dels comitès d'apel·lació de les federacions esportives catalanes i de l'òrgan competent dels clubs i associacions no federats i el coneixement i resolució de tots els recursos que s'interposin contra les resolucions dels comitès d'apel·lació de les federacions catalanes dictades en l'àmbit electoral i contra totes les resolucions de les juntes electorals de les federacions esportives catalanes, dels clubs i associacions esportius no federats.
b) El coneixement i la resolució de tots els recursos interposats contra les resolucions dictades pels comitès d'apel·lació de les federacions esportives catalanes en l'àmbit competitiu a les quals es refereix l'apartat 3 de l'article 139 del Text únic de la Llei de l'esport.
c) Exercir les funcions arbitrals previstes en l'article 140 del Text únic de la Llei de l'esport.
d) La resolució dels recursos de súplica interposats contra les resolucions que siguin competència de la Comissió Permanent.
e) Decidir sobre la recusació de qualsevol dels membres del Tribunal, llevat del supòsit previst en l'article 47.
f) Sobre totes les qüestions que siguin competència de la Comissió Permanent i sobre totes aquelles que no tinguin atribuïda expressament la seva competència a la Comissió Permanent ni a cap dels membres del Tribunal.
Al president del Tribunal Català de l'Esport li corresponen les funcions següents:
a) Vetllar pel seu bon ordre i govern, dirigir les seves deliberacions, complir i fer complir les normes i disposicions que regulen la matèria de la seva competència, adoptar les decisions que assegurin el seu bon funcionament i el normal despatx dels assumptes, vigilar la més estricta observança i tenir cura que tots els components del Tribunal compleixin com cal les seves obligacions.
b) Autoritzar la substitució d'un vocal titular per un dels suplents en cas de vacant, absència, malaltia i abstenció o recusació fundada de l'esmentat vocal.
c) Designar els ponents de cada assumpte que es tramiti i nomenar persones que auxiliïn els ponents en la preparació de les ponències que els siguin assignades.
d) Fixar l'ordre del dia, convocar i presidir les sessions del Tribunal.
e) Autoritzar amb la seva signatura les comunicacions, els actes i qualsevol altre document en els quals sigui necessària.
f) Representar el Tribunal en tota classe d'actes i davant qualsevol organisme, entitat o persona física i delegar la representació en un altre membre del Tribunal.
Al vicepresident del Tribunal li correspon substituir el president en els casos d'absència o malaltia.
Al secretari del Tribunal Català de l'Esport li corresponen les funcions següents:
a) Prestar al Tribunal, al seu president i als altres membres del Tribunal l'assistència necessària en els assumptes que a aquell òrgan s'atribueixen, i coordinar-ne els treballs.
b) Portar la correspondència oficial i el seu registre.
c) Cursar les citacions amb antelació, assenyalant dia i hora i acompanyant, en el seu cas, l'ordre del dia fixat pel president.
d) Tenir cura de l'estricta observança de tots els tràmits i advertir sobre els defectes de forma que poguessin suscitar-se.
e) Preparar de forma concisa i completa els resums dels expedients, amb tots els informes i actuacions per al coneixement pertinent d'aquells per part dels membres del Tribunal.
f) Conservar i custodiar el segell del Tribunal, els expedients, actuacions i documents al seu càrrec, guardant el secret oportú i adoptant les mesures oportunes perquè aquest no sigui vulnerat per persones estranyes al Tribunal que puguin intervenir en els assumptes.
g) Portar els llibres d'entrada i sortida de documents i tots els que li siguin ordenats pel president.
h) Expedir amb el vistiplau del president les certificacions que procedeixin, així com els testimoniatges i còpies que siguin sol·licitades per part interessada respecte a les actuacions i resolucions.
i) Tenir la direcció, immediata i directa, sota la superior autoritat del president, del personal que integra la plantilla de la secretaria del Tribunal.
j) Atendre i tramitar els assumptes de caràcter general i indeterminat del Tribunal i, entre ells, el servei d'informació, el d'arxiu i el de la biblioteca.
k) Aixecar acta de les sessions del Ple i de la Comissió Permanent del Tribunal, i després del visat del president, registrar-la com cal.
A tots els membres del Tribunal els corresponen les obligacions següents:
b) Acceptar i portar a terme les ponències que els siguin assignades.
c) Observar la diligència necessària en la custòdia dels documents i expedients que els siguin lliurats.
d) Guardar secret sobre les deliberacions del Tribunal i sobre el contingut dels expedients que aquest tramita.
e) Comunicar d'immediat al president quan concorri motiu d'abstenció o impossibilitat d'assistir a qualsevol de les reunions del Tribunal.
Els membres del Tribunal Català de l'Esport tindran lliure accés, en lloc preferent, a tots els actes esportius que se celebrin a Catalunya.
El Ple del Tribunal quedarà vàlidament constituït amb la presència del president o del vicepresident que el substitueixi i, com a mínim, de tres dels seus membres titulars.
La Comissió Permanent del Tribunal Català de l'Esport estarà composta pel president del Tribunal o el vicepresident que el substitueixi i, com a mínim, d'un vocal de la resta dels seus membres titulars, designat pel Ple del Tribunal.
A les reunions de la Comissió Permanent hi assistirà el secretari, que aixecarà acta de cada sessió.
Els acords, tant del Ple com de la Comissió Permanent, s'adoptaran per majoria absoluta de vots i, en cas d'empat, el vot del qui presideixi la reunió serà diriment.
A les sessions del Tribunal només podran ser tractats aquells assumptes que hagin estat prèviament inclosos en l'ordre del dia i aquells altres que, per raons d'urgència, acordin per unanimitat els membres assistents a la reunió, a proposta de qui la presideixi.
Sens perjudici del que disposa el paràgraf anterior, sí que podran ser tractats a les sessions del Tribunal aquells assumptes de tràmit que requereixin el normal funcionament del Tribunal, com els acords sobre admissió a tràmit d'expedients i resolució de recursos contra resolucions de tràmit dictades pel mateix Tribunal.
De cada sessió del Tribunal s'aixecarà acta que contindrà la indicació de les persones que hi hagin intervingut, així com les circumstàncies de lloc i temps en què s'han celebrat, els punts principals de deliberació, la forma i el resultat de les votacions i el contingut dels acords.
Les actes seran firmades pel secretari i amb el vistiplau del president i s'aprovaran en la mateixa sessió del Tribunal o a la següent.
Els membres del Tribunal podran fer constar en acta el seu vot contrari a l'acord adoptat i els motius que el justifiquin.
Els procediments davant del Tribunal Català de l'Esport
A) Els procediments per resoldre els recursos la resolució dels quals sigui atribuïda al Tribunal Català de l'Esport.
Per al coneixement i la decisió dels recursos que s'interposin contra les resolucions definitives dictades en l'àmbit jurisdiccional associatiu, competitiu i disciplinari pels òrgans que tenen atribuïda la competència es procedirà d'acord amb el que disposa el present capítol.
Només es podrà interposar recurs davant el Tribunal Català de l'Esport contra els acords o resolucions del comitès de competició, d'apel·lació o altres òrgans disciplinaris de les respectives federacions esportives catalanes, quan l'acord o resolució esgoti la via federativa i no sigui ferma.
Contra els acords o resolucions de les juntes electorals de clubs i associacions esportives i de les federacions esportives catalanes es podrà interposar recurs davant del Tribunal Català de l'Esport en els supòsits en els quals expressament s'estableixi.
El recurs haurà d'interposar-se en el termini de deu dies hàbils comptats des de l'endemà de la notificació de la resolució que s'impugni.
El procediment s'iniciarà mitjançant el corresponent escrit, dirigit al Tribunal, i haurà de contenir els requisits següents:
a) El nom, els cognoms i el domicili de la persona física o denominació social i domicili dels ens associatius interessats, amb la inclusió en aquest últim cas del seu representant legal.
b) En el seu cas, el nom, els cognoms i el domicili del representant de l'interessat, que haurà d'acreditar la seva representació pels mitjans legals procedents o mitjançant compareixença davant la secretaria del Tribunal.
c) La identificació de l'acord o resolució que s'impugna.
d) Les al·legacions que es considerin oportunes i els raonaments o preceptes en què el recurrent cregui poder basar les seves pretensions.
e) Les pretensions que dedueixi el recurrent de les al·legacions, raonaments i preceptes invocats.
f) La sol·licitud de pràctica de les proves a què es refereix l'article 31, si s'escau.
g) La petició motivada de suspensió de l'executorietat dels acords o resolucions a la qual es refereix l'article 30, si s'escau.
L'escrit d'interposició del recurs s'haurà de presentar dins del termini establert per l'article 20 a l'oficina de Registre del Tribunal Català de l'Esport, a la federació corresponent o a qualsevol de les seves representacions territorials, davant les juntes electorals, en el seu cas, directament o bé pels mitjans establerts a la Llei de règim jurídic de les administracions públiques i del procediment administratiu comú, adjuntant còpia simple o fotocòpia que, degudament segellada, servirà com a document justificatiu de la interposició del recurs.
En el supòsit que l'escrit de formalització del recurs sigui presentat davant la Federació Catalana corresponent o en les seves representacions territorials, aquella haurà de remetre al Tribunal Català de l'Esport, en el termini màxim de vuit dies, l'escrit d'interposició del recurs juntament amb l'expedient objecte de la reclamació i un informe sobre les pretensions del reclamant o impugnant.
Si l'objecte del recurs fos la impugnació d'un acte o acord dictat o pres en l'exercici de la potestat jurisdiccional en l'àmbit associatiu el club o associació esportius o la federació o, en el seu cas, la Junta Electoral que l'hagi dictat o pres, remetrà també al Tribunal Català de l'Esport, dins del termini màxim de vuit dies, a més de l'escrit d'interposició del recurs, l'expedient o els antecedents de l'acte dictat o de l'acord pres, juntament amb un informe sobre les pretensions del reclamant.
En els supòsits dels dos articles anteriors, l'òrgan obligat a remetre l'expedient o els antecedents de l'acord, resolució o acte impugnats, haurà de remetre també l'acreditació fefaent d'haver citat a termini els qui podrien estar interessats en l'expedient per comparèixer davant del Tribunal Català de l'Esport, si els convingués, en el termini màxim de cinc dies hàbils comptats des del següent al que els fos notificada la citació a termini.
Si el recurs fos interposat directament davant del mateix Tribunal Català de l'Esport, el secretari remetrà d'immediat a l'òrgan que hagi dictat l'acte o acord objecte del recurs una còpia de l'escrit d'interposició i li reclamarà l'expedient o els antecedents esmentats en els dos articles anteriors perquè, en el termini màxim de vuit dies, el remeti al Tribunal Català de l'Esport juntament amb un informe sobre les pretensions del reclamant, amb l'acreditació fefaent d'haver citat a termini els qui podrien estar interessats en l'expedient per comparèixer davant del Tribunal Català de l'Esport, si els convingués, en el termini màxim de cinc dies hàbils comptats des del següent al que els fos notificada la citació a termini.
Si a l'escrit d'interposició del recurs li manqués algun dels requisits assenyalats en l'article 21, el secretari requerirà el firmant de l'escrit perquè esmeni les faltes en el termini màxim de tres dies hàbils, a comptar des de la notificació, amb l'advertiment d'arxivar l'expedient en el cas que no s'esmenessin els defectes formals observats.
Un cop presentat el recurs i rebut l'expedient o els antecedents esmentats en l'article 24 i transcorregut, en el seu cas, el termini establert a l'article anterior, el Tribunal dictarà l'oportuna resolució en què s'acordi l'arxiu o l'admissió a tràmit del recurs.
En el primer cas, la resolució que es dicti, que haurà d'ésser motivada, es notificarà als interessats compareguts en el recurs i a la federació, entitat o instància afectada corresponent, a la qual es tornarà l'expedient o els antecedents un cop ferma la resolució en què s'acordi l'arxiu.
Contra la resolució acordant de l'arxiu, es podrà interposar recurs de súplica davant el mateix Tribunal en el termini de tres dies hàbils comptats des de l'endemà de la seva notificació sense ulterior recurs.
La resolució que acordi l'admissió a tràmit del recurs es notificarà als interessats, a la federació, entitat o instància afectada corresponent i resoldrà, admetent o denegant sobre la pràctica de les proves que l'interessat hagués proposat a l'escrit inicial.
Igualment resoldrà sobre la petició de suspensió de l'execució de la resolució impugnada, si hagués estat sol·licitada a l'escrit inicial.
Només es podrà acordar la suspensió de l'executorietat de la resolució recorreguda quan a judici del Tribunal concorrin circumstàncies que així ho aconsellin.
Contra la resolució que admeti a tràmit el recurs no es podrà interposar cap recurs, i contra la que denegui la suspensió de l'execució de la resolució impugnada, recurs de súplica davant del mateix Tribunal en el termini de tres dies comptats des del següent al de la notificació de la resolució, que es tramitarà en peça separada per tal de no suspendre la tramitació del recurs.
Només es podrà acordar la pràctica d'aquells mitjans de prova que, degudament proposada la seva pràctica en les instàncies anteriors i que sent procedents, hagin estat indegudament denegats o no practicats per causa no imputable a qui els proposi.
Igualment seran admesos com a prova aquells documents que siguin de data posterior a la resolució impugnada.
Contra la resolució que acordi la pràctica de prova no es podrà interposar cap recurs i contra el que la denegui es podrà interposar el recurs de súplica en el termini de tres dies comptats des del següent al de la notificació de la resolució.
En cas d'acordar-se la recepció a prova, en la resolució en què s'acordi, es determinarà el que sigui procedent sobre la seva pràctica dins del termini dels vuit dies hàbils següents al de la notificació de la resolució.
Les proves que s'hagin de practicar davant del Tribunal s'efectuaran davant el membre del Tribunal designat a l'efecte en cada cas.
En la resolució que admeti a tràmit el recurs es posarà de manifest l'expedient als interessats, perquè, dins del termini de vuit dies hàbils, comptats des de l'endemà de la notificació de la resolució en què s'acordi, si no s'hagués rebut a prova l'expedient, o des del següent en què finalitzi el termini per a la seva pràctica, si aquesta s'hagués acordat, al·leguin el que estimin pertinent sobre les seves pretensions.
Si no s'hagués personat cap interessat en la resolució del recurs, llevat del recurrent, prèvia petició expressa d'aquest, es podrà prescindir del tràmit d'al·legacions previst en el paràgraf anterior.
Admès a tràmit un recurs, el president designarà un ponent que proposarà al Tribunal l'adopció de les oportunes resolucions de tràmit i evacuarà la corresponent proposta de resolució per a la seva deliberació i decisió en el termini màxim de trenta dies des de la finalització del termini d'al·legacions, si n'hi hagués, o des de l'admissió a tràmit del recurs si no hi hagués tràmit d'al·legacions.
El Tribunal constituït en sessió efectuarà les deliberacions, les votacions i les decisions sobre cada assumpte que es tracti i n'aixecarà acta circumstanciada, la qual contindrà els acords adoptats i els vots particulars, en cas d'haver-n'hi.
Abans de dictar la resolució que procedeixi, el Tribunal podrà acordar la pràctica d'aquelles proves i diligències per proveir el millor que cregui convenient per a l'aclariment dels fets o el seu adequat enjudiciament, motiu pel qual s'adoptaran les disposicions que procedeixin, perquè es practiquin en el termini de vuit dies hàbils comptats des del següent al de la sessió en què s'acordin.
Practicades les proves o diligències o transcorregut el termini per practicar-les, es dictarà la resolució corresponent.
Les resolucions del Tribunal es comunicaran als interessats i a la federació, entitat o instància afectada corresponent, en el termini més breu possible des de la seva adopció i hauran de contenir els fonaments de fet i de dret, de la decisió o part dispositiva, en la qual es decidiran totes les qüestions plantejades pels interessats i aquelles que en susciti l'expedient, hagin estat o no promogudes pels interessats.
El Tribunal podrà aclarir les resolucions i els acords adoptats, a instància de part interessada, amb la petició prèvia formulada per escrit dins del termini de dos dies hàbils a comptar des de l'endemà de la notificació de la resolució.
El Tribunal també podrà, en qualsevol moment, esmenar d'ofici els errors materials observats en les resolucions dictades.
Les resolucions del Tribunal seran executades per les corresponents federacions, entitats o instàncies afectades i l'Administració Esportiva de la Generalitat de Catalunya vetllarà pel seu compliment.
Per al coneixement i la decisió dels assumptes la competència dels quals és atribuïda al Tribunal Català de l'Esport a la lletra b) de l'apartat 2 de l'article 139 del Text únic de la Llei de l'esport, es procedirà de conformitat amb el que disposa el present capítol.
El Tribunal Català de l'Esport té competència per conèixer i resoldre en única instància sobre accions o omissions que, per la seva transcendència dins l'activitat esportiva, aquell consideri tractar d'ofici, a instància de l'Administració Esportiva de la Generalitat de Catalunya o a denúncia de part interessada.
El procediment a denúncia de part interessada s'iniciarà mitjançant un escrit adreçat al Tribunal que, a més dels requisits exigits en l'article 21 del present Reglament, haurà de contenir la llista detallada dels fets, accions o omissions objecte de la denúncia.
Rebuda la denúncia de part interessada, el requeriment de l'Administració Esportiva de la Generalitat de Catalunya o acordada pel Tribunal Català de l'Esport la incoació d'ofici de l'expedient, es dictarà provisió en què s'acordarà la seva admissió a tràmit o el seu arxiu; aquesta provisió es notificarà als interessats, a la federació corresponent i a l'Administració Esportiva de la Generalitat de Catalunya.
Abans de dictar la provisió d'admissió o d'arxiu, el Tribunal podrà acordar la instrucció d'informació reservada sobre els fets motiu de la denúncia o requeriment.
Contra la resolució que acordi l'arxiu de l'expedient, la qual haurà d'ésser motivada, es podrà interposar recurs de súplica davant el mateix Tribunal en el termini de tres dies hàbils a comptar de l'endemà de la notificació de la provisió.
Contra la resolució del recurs de súplica no es podrà interposar cap recurs.
La provisió que acordi l'admissió a tràmit de l'expedient de conformitat amb el procediment regulat en aquest capítol, haurà de contenir el nomenament d'instructor i secretari, a càrrec del qual aquell serà tramitat.
L'instructor serà nomenat pel president del Tribunal d'entre els membres que en són titulars.
Serà nomenat secretari el que ho sigui del Tribunal Català de l'Esport llevat del cas d'absència, malaltia o incompatibilitat, casos en els quals el nomenament recaurà en un lletrat al servei de l'Administració Esportiva de la Generalitat de Catalunya.
A l'instructor i secretari els seran d'aplicació les causes d'abstenció i recusació que preveu la Llei de règim jurídic de les administracions públiques i del procediment administratiu comú.
El dret de recusació podrà exercir-se pels interessats en el termini de tres dies hàbils comptats des de l'endemà de la notificació de la provisió que contingui la designació d'instructor i secretari davant el Tribunal, que, en el termini de vuit dies, resoldrà el que procedeixi sobre la recusació.
En la provisió en què s'admet a tràmit l'expedient es concedirà als interessats el termini de sis dies hàbils, a comptar des de l'endemà de la notificació, perquè puguin proposar per escrit la pràctica de totes les diligències de prova que puguin conduir a l'aclariment dels fets i al seu adequat enjudiciament.
Juntament amb la primera provisió es comunicarà als interessats el plec de càrrecs redactat per l'instructor de l'expedient.
Transcorregut el termini establert a l'article anterior, l'instructor, mitjançant l'oportuna resolució, ordenarà la pràctica de les proves que, proposades o no pels interessats, siguin rellevants per al procediment i la seva resolució.
Per tot això, en la mateixa resolució l'instructor obrirà a prova l'expedient per un termini, no superior a vint dies hàbils ni inferior a cinc, i comunicarà als interessats, a qui els serà notificada la resolució, el lloc, el moment i la forma de practicar cada prova.
Contra la resolució que denegui la pràctica d'una prova proposada pels interessats, aquests podran reclamar davant el Tribunal en el termini de tres dies hàbils, a comptar des de l'endemà de la notificació de la resolució.
El Tribunal, dins els cinc dies hàbils següents, resoldrà sobre l'admissió o rebuig de la prova proposada i, en cas que l'admeti, resoldrà el que procedeixi en ordre a la seva pràctica.
Transcorregut el termini fixat per a la pràctica de les proves, l'instructor, en el termini de deu dies hàbils, comptats des de l'endemà en què finalitzi el termini de pràctica de les proves, formularà la proposta de resolució en la qual es reflectiran els fets imputats, les circumstàncies concurrents i les corresponents infraccions que poguessin constituir motiu de sanció.
La proposta de resolució es notificarà als interessats, perquè, en el termini de deu dies hàbils, comptats des de la seva notificació, puguin examinar l'expedient i puguin presentar per escrit totes les al·legacions que considerin convenients en defensa dels seus drets o interessos.
Transcorregut el termini concedit als interessats per formular les al·legacions, l'instructor elevarà l'expedient al Tribunal, mantenint o reformant la proposta de resolució a la vista de les al·legacions formulades pels interessats, per a la deliberació i la decisió de l'expedient.
Serà d'aplicació al present procediment el que estableixen els articles 36, 37, 38, 39 i 40 del present Reglament.
El Tribunal podrà acordar l'acumulació d'expedients quan es produeixin les circumstàncies d'identitat o analogia raonable i suficient, de caràcter objectiu o subjectiu, que facin aconsellable la tramitació o resolució única.
El procediment extraordinari finalitzarà per resolució.
Els interessats podran desistir de les seves pretensions en qualsevol fase del procediment; això no obstant, el Tribunal Català de l'Esport podrà continuar d'ofici la tramitació de l'expedient fins a la seva resolució.
C) El procediment en matèria arbitral.
En el supòsit previst en l'article 140 del Text únic de la Llei de l'esport es procedirà en la forma establerta en els articles següents.
Un cop tingui el Tribunal coneixement per part dels interessats de la submissió de qüestions objecte de litigi de naturalesa juridicoesportiva, procedirà a designar, d'entre els seus membres, un ponent que proposarà al Tribunal el laude que resolgui les qüestions litigioses.
Designat el ponent, aquest convocarà les parts a un acte d'inici de l'arbitratge en el qual es decidirà de mutu acord sobre el procediment, tenint en compte el que preveu el títol IV de la Llei 36/1988, de 5 de desembre, d'arbitratge, i el termini per dictar el laude que procedeixi.
Feta la proposta de laude pel ponent, l'aprovarà o modificarà el Ple del Tribunal Català de l'Esport, i es notificarà als interessats.
Quan, instruït un expedient pel Tribunal, s'acordi el seu arxiu per considerar-se aquest incompetent per conèixer i decidir el recurs o els fets al·legats en l'escrit inicial, la resolució d'acord d'arxiu de l'expedient es comunicarà, a més a més dels interessats, a l'òrgan competent per conèixer i decidir els fets i els recursos objecte de l'expedient, si estigués atribuïda la seva competència a un altre òrgan.
En el cas que qualsevol escrit es presenti dins de termini per fax, serà vàlidament considerat com a entrat dins de termini sempre que es presenti l'original de l'escrit davant del Tribunal Català de l'Esport en els tres dies hàbils següents.
Les resolucions i proveïments del Tribunal Català de l'Esport que afectin els interessats es notificaran a aquests en el termini més breu possible mitjançant ofici, carta, telegrama o qualsevol mitjà que permeti tenir constància de la recepció, de la data d'aquesta i de la identitat de l'acte notificat, i es dirigiran al domicili de l'interessat o al designat per aquest per a notificacions.
El Tribunal podrà acordar, quan concorrin circumstàncies que ho aconsellin, la comunicació pública de les resolucions.
Es consideraran interessats, als efectes del present Reglament:
a) Els qui promoguin l'expedient com a titulars de drets o interessos legítims.
b) Els qui, sense haver iniciat el procediment, tinguin drets que puguin resultar directament afectats per la decisió que s'adopti.
c) Aquells els interessos dels quals, legítims, personals i directes, puguin resultar afectats per la resolució i compareguin en el procediment, d'acord amb el que estableix el present Reglament.
El Tribunal Català de l'Esport comunicarà a les autoritats competents, d'ofici o a instància de l'instructor o ponent de l'expedient, aquelles infraccions que poguessin ésser constitutives d'infracció penal; en aquest cas s'acordarà la suspensió de l'expedient disciplinari fins que recaigui resolució que posi fi al procediment penal, si fos instruït, en el cas que la tramitació d'ambdós expedients pogués vulnerar el principi non bis in idem.
Si s'acordés la suspensió del procediment, el Tribunal Català de l'Esport podrà adoptar mesures cautelars mitjançant resolució que es notificarà als interessats i a la federació, entitat esportiva o instància corresponent.
Contra la provisió en què s'adoptin les mesures cautelars hi cabrà recurs de súplica davant del mateix Tribunal en el termini de tres dies hàbils a comptar des del següent al de la seva notificació.
Les mesures cautelars es deixaran sense efecte, d'ofici o a instància de l'interessat, en el cas que no recaigués resolució en el procediment penal en un termini que representi les tres quartes parts de l'abast temporal de la sanció que és pogués imposar en el procediment en suspensió o en qualsevol cas haguessin transcorregut tres anys sense que el procediment penal hagués estat resolt mitjançant resolució ferma.
Els interessats podran desistir de les seves pretensions en qualsevol estat en què es trobi el procediment, sempre que sigui abans de la seva resolució.
El desistiment tindrà com a conseqüència l'arxiu de l'expedient i la fermesa de la resolució impugnada en el sol cas en què qui desisteixi sigui qui ha interposat el recurs.